|  |  |
| --- | --- |
| Adresseinformasjon fylles inn ved ekspedering. Se mottakerliste nedenfor. | Dato: 10.09.2021  Vår ref: 20/60167-3  Deres ref:  Saksbeh.: Maria Hermansdatter Hoff  Telefon: |
|  |  |

Svar til OsloMet fra Lillestrøm kommune

Viser til spørsmål oversendt fra OsloMet 31.08. Her følger svar fra Lillestrøm kommune. Vi utdyper ved behov.

1. **På hvilken måte ser kommunen muligheter for samarbeid rundt innovasjonssentre – har kommunen igangsatte eller planlagte prosjekter som kan være aktuelle å samarbeide på?**

OsloMet er allerede med i Lillestrøm Helseklynge, initiert av Lillestrøm kommune i 2019. I en ny søknad til fylkeskommunen til drift av klyngen for 2022, vil utvikling av et test- og simuleringssenter være prioritert.

Linstow AS, eier av Romerike Helsebygg, planlegger et simuleringssenter i helsebygget i forbindelse med utvidelsen. Aktørene i bygget vil bli invitert med i utvikling av konseptet, men hovedtanken er å ha et felles lokale der aktørene inkludert kommunen og relevant næringsliv kan teste, ha opplæring på og ta i bruk nye smarte helseløsninger og teknologi som vil gjøre oss i bedre stand til å imøtekomme utfordringer som helsevesenet står ovenfor i årene fremover. Det vurderes å etablere et midlertidig simuleringssenter i eksisterende bygg i påvente av utvidelsen, da det har vært interesse for at dette kommer på plass tidligere. Et midlertidig senter vil være noe enklere og mindre i størrelse, men vil kunne etableres allerede i 2022. En av hovedtankene bak konseptet for utvidelsen av helsebygget i Lillestrøm baserer seg på å oppnå større grad av sambruk og døgndeling mellom helseaktørene. Sambruk gir kostnadseffektivitet for hver enkelt aktør og legger til rette for innovasjon og økt samarbeid, samt at det er en mer bærekraftig arealbruk av så sentrale arealer for fremtiden.

Kommunen samarbeider også i Forskningsrådsprojektet «BUILDING HEALTH – helsefremmende stedsutvikling» som er et innovasjonsprosjekt etablert av SINTEF og Linstow. Prosjektet ser på stedsutvikling fra et helseperspektiv i stedet for fra et tradisjonelt eiendomsutviklerperspektiv, og skal finne ny kunnskap om hvordan man gjennom de bygde, fysiske miljøene i større grad kan bidra til folkehelsen, forebygging av sykdom og incentivere innbyggere til mestring og aktivitet. Prosjektet skal lede til innovasjon i eiendomsutvikling og innovasjon i kommunens helse- og omsorgstjeneste. I forbindelse med dette prosjektet planlegges det etablert en eller flere Living Labs.

Akershus Energi/OBOS planlegger Energihuset, hvor det planlegges for et bygg som både i seg selv og innholdsmessig skal være preget av innovasjon og utvikling innenfor energiområdet. Her vil det kunne være mulig å finne samarbeidsprosjekter, potensielt også innovasjonssenter, som vil involvere studenter eller fagpersonell fra Oslo Met.

Ellers finnes det etablerte innovasjonsmiljøer med mange prosjekter gjennom Kjeller Innovasjon, Kunnskapsbyen Lillestrøm, Business Lillestrøm og Scale Up Lillestrøm. Lillestrøm deltar i flere konkrete prosjekter, både ledet av OsloMet, eller hvor også OsloMet er deltagere.

|  |
| --- |
|  |

1. **På hvilke måter kan kommunen legge til rette for skalering av Campus Romerikes aktiviteter og studentantall?**

Lillestrøm er en kompakt by i sterk vekst. Flere av tomtene som er spilt inn fra Lillestrøm vil kunne utbygges i faser og vil legge til rette for en skalering av universitetet på sikt. Lillestrøm kommune har også pekt på muligheten for en «desentralisert»-løsning, hvor ulike fakulteter holder til i ulike bygg. Det er stor utbygging i Lillestrøm by og det legges stor vekt på å etablere næringslokaler tett på kollektivknutepunktet Lillestrøm stasjon. Arealmessig er det stor fleksibilitet og muligheter for vekst i Lillestrøm for OsloMet fremover.

Kommunen er også åpen for i samarbeid med aktørene som har spilt inn tomter å kunne tilby bufferareal gjennom leie av arealer andre steder i Lillestrøm ved behov for midlertidige arealløsninger. I Lillestrøm ligger blant annet Norges Varemesse som har møterom, event- og konferansearealer.

Kommunen vokser befolkningsmessig, og både utdanningsbehovet og behovet for å rekruttere kompetansemedarbeidere vokser i takt med det. Det er dermed et godt grunnlag for vekst for OsloMet i Lillestrøm.


1. **Hva er status på regulering av tomtene omtalt i respektive intensjonsavtaler?**

* Tomta for Romerike helsebygg/Viken fylkeskommune er under regulering. Reguleringsplanforslaget samkjøres for tiden med knutepunktprosjektet, der det er gjennomført parallelloppdrag nylig. Lillestrøm knutepunkt skal oppgraderes til et moderne, effektivt kollektivknutepunkt, et attraktivt byutviklingsområde på gående og kollektivreisendes premisser. Reguleringsplanforslaget er i god prosess, og vil sannsynligvis sendes inn til førstegangsbehandling på nyåret
* Norges varemesse. Reguleringsarbeidet pågår. Varemessen planlegger selv å sende reguleringsforslaget inn til førstegangsbehandling før jul.
* Meierikvartalet. Meierikvartalet er ferdig regulert.
* Kvartal 1. Kvartalet er ferdig regulert.
* Kvartal 8. Kvartalet har vært til en førstegangsbehandling. Det gjøres nå justeringer, og ny førstegangsbehandling forventes snarlig.
* Kommunens tomt: Denne tomten er underlagt krav om områderegulering, og, sannsynligvis detaljregulering i etterkant. Dersom dette viser seg å være et reelt alternativ for plassering av Oslo Met, vil vi revurdere krav til prosess, og sannsynligvis bistå med oppstart av detaljreguleringsprosess.
* Energihuset. Det har vært dialog mellom Planavdelingen og Energihuset om parallelloppdrag for tomten. Energihuset vil snarlig sende inn planinitiativ slik at de kommer i gang med den formelle planprosessen.

1. **Kan kommunen gi en realistisk tidslinje på regulering og hvilke frister OsloMet må forholde seg til for at bygging kan igangsettes i rimelig tid til realiseringen innen 31.12.2024?**

To av tomtene er ferdig regulert. For tre av tomtene er planprosess godt i gang, og dersom man skulle falle ned på en av disse tomtene for Oslo Met (Kvartal 8, Helsebygg/kollektivterminal og Varemessen) antas det å kunne fullføre nødvendig regulering raskere enn et år. Ved høy prioritet vil det være mulig å gjennomføre reguleringsprosessen på et år for de to tomtene der detaljregulering ikke er påbegynt (kommunens tomt og Energihuset).

Meierikvartalet er ferdig regulert, OsloMet har tidligere fått oversendt estimert tidslinje fra StorOslo Eiendom, som vist under:



For innplassering av OsloMet funksjoner i utvidelsen av Romerike helsebygg vil planlegging/prosjektering av slike arealer nødvendigvis måtte skje i parallell med sluttbehandlingen av reguleringsplanen i hele 2022, med påfølgende bygging i 2023-2024. Hva gjelder arealene på bussterminaltomten vil tilsvarende forutsetninger måtte legges til grunn, men her må også avklaring av fremtidige løsningsmodeller for busshåndtering ved stasjonsområdet også finne sin løsning innenfor det samme tidsperspektivet. Ideelt sett ville det for denne tomten vært ønskelig med ett års buffer mht

innflytting 31.12.2024 - men det kan tilrettelegges for midlertidige løsninger i kommunen.



|  |
| --- |
|  |

1. **Har kommunen en oversikt over antallet kommunale og private parkeringsplasser (både med og uten avgiftsbelegg) i rimelig avstand til foreslått campuslokasjon?**

Oppsummert: drøye 4000 plasser i Lillestrøm sentrum, i tillegg til 2800 plasser ved Norges Varemesse. Se analysen for detaljer.

|  |
| --- |
|  |

Kommunen har gjort utredninger av parkeringstilbudet i forbindelse med parkeringsstrategi for Skedsmo kommune.  Denne er vedlagt, og den viser bl.a. en oversikt over offentlige parkeringsplasser og allment tilgjengelige plasser (privatrettslig regulert).  I tillegg er det utarbeidet en trafikk- og parkeringsanalyse ifm. prosjektet på Stortorget.  Denne har en litt mer oppdatert oversikt over sentrumskjernen.  Lenke til denne analysen ligger her:

[https://www.lillestrom.kommune.no/contentassets/7e919d3bceae4e929a9976d1548f3f4c/vedlegg-2-trafikk--og-**parkeringsanalyse**.pdf](https://www.lillestrom.kommune.no/contentassets/7e919d3bceae4e929a9976d1548f3f4c/vedlegg-2-trafikk--og-parkeringsanalyse.pdf)

Kommunen har ikke noen helhetlig oversikt over alle private parkeringsplasser, men vi antar at det er de allment tilgjengelige plassene som det først og fremst er relevant å få oversikt over for OsloMet.

1. **Har kommunen (kjennskap til) konkrete utviklingsplaner for kollektivdekningen i nærområdet som kan påvirke reisetider og -muligheter til og fra Oslo?**

KVU for kollektivtransport på Nedre Romerike er vedtatt i fylkeskommunen med en anbefaling om at det jobbes videre med planlegging av t-baneforlengelse mellom Ellingsrud og Lørenskog sentrum.  I tillegg skal kollektivstrengen mellom Lørenskog – Lillestrøm og Kjeller styrkes.  Viken FK jobber nå med prosjekter på delstrekninger mellom Kjeller, Lillestrøm og Strømmen, med sikte på strekningsvise fremkommelighetstiltak for buss.  Fokuset vil de første årene være på å sikre bussenes fremkommelighet på denne hovedaksen i de punktene man antar at det kan bli mer forsinkelse.  I første omgang er utbedring av Storgata under bygging, og i tillegg er det laget planer for kollektivfelt i Sagdalen.  Begge disse tiltakene er sikret finansiering gjennom byvekstavtalen.  I tillegg jobbes det med utvikling av kollektivfremkommelighetsprosjekt i Storgata nord (mot Rv22), Jonas Lies gate og i Strømsveien (Strømmen sentrum).

Sikring av infrastruktur for bussene i kollektivstrengen kan på sikt gjøre det mulig å betjene bybåndet med superbuss eller baneløsning, men dette er det foreløpig ikke konkrete planer om.  Tiltakene som planlegges tar sikte på å sikre fremkommeligheten for kollektivtransporten, og vil også kunne forkorte reisetiden på delstrekninger noe.  Det vil allikevel være jernbanen som er det sterkeste og raskeste tilbudet mellom Lillestrøm sentrum og Oslo, og buss eller t-bane vil aldri kunne konkurrere med dette.  Det sterke busstilbudet vi har, med høyfrekvente ruter fra Lillestrøm stasjon vil være attraktivt for reiser som går til/fra Lørenskog og øvre del av Groruddalen.

1. **Har kommunen oversikt over antallet boliger som forventes bygget i tiden fremover, helst innenfor en bestemt radius rundt mulig tomteplassering?**

Det foreligger en boligprognose for utbygging frem mot og etter 2040. Denne boligprognosen tilsier bygging av opp mot 10 000 – 15 0000 boliger frem mot 2040 i Lillestrøm by, samt innen 1 km radius mot Strømmen. I tillegg kommer Rælingens planer om fortetting nær Lillestrøm by.

1. **Er kommunen villige til å forplikte seg til å bygge eller tilrettelegge for bygging av studentboliger? I så fall, hvor og hvor mange kan være aktuelt?**

Student samskipnaden har allerede kjøpt tomt fra kommunen rett ved Lillestrøm togstasjon. Bygging av 300 studentboliger er i gang, og skal være innflytningsklare fra 2022. Åråsen studenthus har per i dag rundt 200 studentboliger. Det er i tillegg et velfungerende og bredt marked for utleie av private hybler og leiligheter i hele Lillestrøm sentrum.

Også andre aktører enn SiO har vist interesse for bygging av studentboliger i sentrum, og kommunen ser derfor på nåværende tidspunkt ikke behov for å bygge studentboliger i egen regi.

1. **Kan kommunen synliggjøre forventet behov for ulike utdanningsgrupper?**

* Masterutdanning barnevern og barnevernlederutdanningen;

Krav om master i barnevern vil gjelde ansatte i barnevernstjenesten som skal utføre kjerneoppgaver, i tillegg til leder og stedfortredende leder. I tillegg må også sakkyndige, private som bistår barnevernstjenesten og personell som utreder omsorgssituasjonen til barn i alderen 0 til 6 år ha mastergrad.  Den nye loven krever også bachelor for fagpersonell som ansettes på barnevernsinstitusjoner, mens institusjonsledere må ha relevant utdanning på masternivå. Kompetansekravene skal først gjelde fra 2031. Frem til da vil det være en overgangsordning der masterkravet kan oppfylles gjennom en kombinasjon av utdanning og erfaring.

* Helsesykepleiere;

Det er et stort behov for helsesykepleiere. Kommunen får ikke kvalifiserte søkere til ledige stillinger og det virker som at det utdannes for få spesialsykepleiere i helsefremmende og forebyggende arbeid. Det er stor konkurranse kommunene imellom for å få kvalifiserte kandidater inn. Flere av utdanningsstedene som ligger til kommunens nedslagsfelt utdanner helsesykepleiere med masterutdanning innenfor helsefremmende og forebyggende helsearbeid i kommunehelsetjenesten (Inkl. OsloMet). Naturlig vil andelen av helsesykepleierne med masterutdanning bli flere. Dette er en kompetanse som er ønskelig grunnet kompleksiteten i det helsefremmende og forebyggende arbeidet i kommunen og for å gi gode tjenester med god kvalitet.

* Barnehagelærere – se utdyping av behovet i svar på spørsmål 11
* Grunnskolelærere - se utdyping av behovet i svar på spørsmål 11
* Skoleledelse - se utdyping av behovet i svar på spørsmål 11

Behov for helsepersonell som har kompetanse om mestring, personsentrert omsorg og forebygging – «fra omsorg til mestring». Innbyggeren som selvstendige individer som har ansvar i eget liv. Dette vil innebære at helseutdanningene må fremme forståelse for at man fatter beslutninger for seg selv i sitt liv – at helsetjenesten skal bidra til at individet setter egne mål og får mestringstro på å nå disse. Vi ønsker at helsepersonell ikke setter begrensninger for den enkelte, men lar innbyggeren ta og stå i egne valg – fremme mestring selv om det kan innebære risiko.

Behov for teknologikunnskap som del av helseutdanningene – det er behov for at teknologiforståelse og teknologiens plass er en av bærebjelkene i helseutdanningene. Teknologiforståelse dreier seg om mer enn systemspesifikk kompetanse. Dette må inkluderes i alle helseutdanninger – ikke som separate fag eller videreutdanninger, men som integrert del av utdanningene.

Kompetanse om samskaping og hvordan det vil påvirke måten tjenester skal ytes på – dette vil ha konsekvens for innbyggernes eget ansvar, kommunens rolle og tjenestenes innhold i framtiden.

Fra NHOs kompetansebaromter kan vi se at bedriftene i Akershus trenger (2019 tall, da 2020 er hele Viken):

* Fagkompetanse:
* 58% etterspør fagbrev og svennebrev
* 53% etterspør fagskoleutdanning
* Blant de som melder om behov for yrkesfaglig kompetanse, så melder:
* 43 % at de etterspør bygg og anleggsteknikk
* 32 % at de etterspør teknikk og industriell produksjon
* 29 % at de etterspør elektrofag
* Blant de som melder om behov for ingeniører, så melder:
* 39 % at de trenger byggingeniører
* 34 % at de trenger elektroingeniører
* 33 % at de trenger dataingeniører

1. **Hva er forventet utvikling i kommunens/regionens behov for arbeidskraft innenfor helse og omsorg de neste 15 årene?**

Vi ser at det pr. nå er en økning i antall fødsler mer enn hva prognosene først antok. Det er knyttet store utfordringer til folkehelsearbeidet og spesielt til landets folkehelseutfordring nr. 1 – Psykisk helse. Andel innvandrere, bomønster og utfordringer rundt utenforskap krever personelle til både forebyggende arbeid og til behandling. Det trengs mer kompetanse på foreldrearbeid og foreldreveiledning. Kommunen må også ha mer kompetanse med å jobbe med grupperelaterte tiltak, mer enn på individnivå. Barnevernreformen/oppvekstreformen som er vedtatt, gir et forventet behov for økt arbeidskraft til helsefremmende og forebyggende arbeide.

Det vil være stigende behov for arbeidskraft innen helseområdet – både hva angår kompetanse om psykisk helse, demens, forebygging og rehabilitering, mestring og teknologi.

1. **Hva er forventet utvikling i kommunens/regionens behov for arbeidskraft i barnehage- og grunnskolesektoren de neste 15 årene?**

Lillestrøm kommune ligger i et pressområde med mange barnehager og det er krevende å rekruttere barnehagelærere til alle stillinger hvor det skal være barnehagelærere. Hvor mange barnehagelærere vi til enhver tid mangler endrer seg stadig og tall fra et tidspunkt vil være et øyeblikksbilde.

Per våren 2021 var tallene slik:

27 Kommunale barnehager:

De trenger 246 årsverk med pedagogiske ledere for å innfri pedagognormen. Av disse er 38,2 årsverk på dispensasjon fra utdanningskravet. Dette utgjør 15,5 %.

30 Private ordinære barnehager:

De trenger 206 årsverk med pedagogiske ledere for å innfri pedagognormen. Av disse er 34,8 årsverk på dispensasjon fra utdanningskravet. Dette utgjør 16,9 %.

Lillestrøm kommune er en vekstkommune og det skal bygges flere barnehager i både kommunal og privat regi i de neste 15 årene. En ny barnehage med 8 avdelinger og rundt 120 barn har behov for 12 barnehagelærere.

Avhengig av framtidige kompetansekrav for grunnskolelærere, er det nødvendig både med grunnutdanning og eventuell videreutdanning innen undervisningsfag og pedagogikk/didaktikk. I tillegg ser vi at det er krevende å rekruttere skoleledere, slik at det er stort behov for å utdanne ansatte i skole innen ledelse for å kunne rekruttere mellomledere og ledere med relevant og oppdatert kompetanse.

**Når det gjelder spørsmål om direkte økonomiske forpliktelser fra kommunen til høyere utdanning, finner vi dette litt overraskende. Kommunen har svært mange lovpålagte økonomiske forpliktelser, høyere utdanning er ikke en av dem.**

**Lillestrøm kommune har allikevel under hele prosessen vært positive til å strekke seg for å få til et godt samarbeid med OsloMet. Økonomiske forpliktelser må alltid forankres i de folkevalgte organer i kommunen, og det er derfor ikke mulig å si noe om rammer og omfang, uten å ha et konkret forslag/sak på bordet.**

1. **Er kommunen villig til å forplikte seg til sambruk, medinvestering eller avslag på kjøp av tomt for å redusere OsloMet sine kostnader, og ev. i hvilket omfang?**

Som det står i den signerte intensjonsavtalen mellom Lillestrøm kommune og OsloMet:

*Forpliktende avtaler vil kreve et vedtak i kommunestyret i Lillestrøm kommune.*

Underveis i prosessen har vi beskrevet både muligheter for sambruk og synergier gjennom felles bruk av bygg. Dette kan det absolutt ses videre på.

I sak 98/20 behandlet i formannskapet i Lillestrøm kommune, står det:

*«Fra kommunen sin side kan det i tillegg være aktuelt å tilby sentrale tomter, hvis det skulle fremkomme et ønske fra OsloMet om igjen å se på muligheten for å bygge et nytt universitetsbygg. Det er aktuelt å se på tomtealternativer langs Jonas Lies gate, blant annet eier kommunen en tomt mellom Felleskjøpet og Politiet samt et areal mellom elveparken og politi/tinghus. Lillestrøm rådhus benytter et stort areal til parkeringsplass, som også vil egne seg for utbygging. Likeledes kan arealet mellom rådhuset og Jonas Lies gate inngå i etableringen av en campus*.»

1. **Har kommunen budsjettposter for forskning og utviklingsarbeid?**

Lillestrøm kommune deltar i flere forsknings- og utviklingsarbeid, både med direkte og indirekte økonomiske bidrag.

1. **Er kommunen villig til å forplikte seg til felles PhD-stillinger?**

Dette har vi beskrevet som en mulighet i intensjonsavtalen, og der er også signert en egen intensjonsavtale med OsloMet om å delta i et prosjekt om en nasjonal forskerskole (ref. henvendelse fra Gro Jamtvedt 7.9.21).

1. **Er kommunen villig til å forplikte seg til ev. tilskudd til forskning?**

Lillestrøm kommune er interessert i å delta i forsknings og utviklingsarbeid. Vi kan ikke forplikte kommunen til konkrete økonomiske saker uten et politisk vedtak.

Med hilsen

Maria Hermansdatter Hoff

Næringssjef

*Dokumentet er godkjent elektronisk.*

|  |  |
| --- | --- |
|  |  |